**Bal Sagoth** je symphonic ekstremni black metal bend osnovan 1993. u Yorkshireu, Engleska. Ime duguje američkom književniku Robertu E. Howardu i njegovoj kratkoj priči *"The Gods of Bal-Sagoth"*.

Životopis
---------

Ovaj iznimno originalan, simfoničan barokni black metal bend plod je genijalnosti i nepresušne mašte pjevača i tekstopisca Byrona Robertsa. Oduvijek u svome svijetu, fasciniran mitologijom, fantazijom, okultnim, epskim bitkama, izumrlim civilizacijama, ali isto tako i znanstvenom fantastikom, Byron je odlučio kreirati bend jedinstvenog zvuka koji ce, uz veliku dozu mističnosti, obuhvatiti kako najdalju prošlost, tako i fantastične vizije budućnosti. Tako se 1993. kada je Byron upoznao braću Maudling, rodio bend koji je pomaknuo granice black metala. 

Prvi, danas nenabavljiv demo snimaju u zimu 1993. te potom potpisuju ugovor za Cacophonous Records. 1994. izlazi prvi album, mračni i epski *A Dark Moon Broods Over Lemuria*. Teme se na ovome albumu kreću od izgubljene Atlantide, pa do vječne Byronove inspiracije, *vanjske tame* Z'Xulth, međudimenzijskog prostora naseljenog zlim entitetima koji vječno traže načine za uništenje smrtnih bića. Drugi dio sage, *Starfire Burning Upon the Ice-Veiled Throne of Ultima Thule*, objavljen je 1996. Obuhvaća još kompleksnije teme od onih na prvome albumu, među kojima i pojave vezane za astralni svijet (*Summoning the Guardian of the Astral Gate*). Ubrzo, iz benda odlazi basist Jason Porter, na čije mjesto dolazi Mark Greenwell. 1998. izlazi iznimno simfonični album *Battle Magic*, tematski na tragu prošloga albuma. To je ujedno bio i završni dio trilogije objavljene za Cacophonous. Bend je odlučio da je vrijeme da potpišu ugovor s većim izdavačem. Bez razmišljanja, odabrali su dominantno ime, Nuclear Blast. No, prije toga održana je europska turneja s Emperorom i Dark Funeralom, tijekom koje je Bal-Sagoth još jednom pokazao moć baroknog britanskog *ratničkog* metala. Prvi album za novog izdavača, četvrti u karijeri, objavljen je 1999. Ovo, gotovo operno djelo nazvano *The Power Cosmic*. Tematski se album najviše veže za ostale, razvijene fantastiče galaksije. Nastavak je uslijedio 2001. u vidu hvaljenog albuma *Atlantis Ascendant*. Teme se opet nadovezuju na sve prošle uratke, a pojavljuju se i motivi iz sumerske mitologije (*The Dreamer in the Catacombs of Ur*), te motivi bliski H. P. Lovecraftu (*In Search of the Lost Cities of Antarctica*). Album je postigao velik uspjeh, a Bal-Sagoth je odradio velik broj koncerata.

Na novi se album čekalo gotovo pet godina. U međuvremenu, došlo je do promjene bubnjara. Na mjesto Davea Mackintosha došao je Dan Mullins, koji je donio određeno osvježenje u bend. Konačno, 2006. svjetlost dana ugledao je *The Chthonic Chronicles*. Novi album je ujedno i prvi snimljen posve digitalno. Album *The Chthonic Chronicles* izravan je nastavak *Atlantis Ascendant*. Kako kažu sami članovi, novi je album završni dio heksalogije, a ujedno i poveznica s ishodištem, prvim albumom; što zajedno čini veliki, neprekinuti ciklus o čarobnom svijetu Bal-Sagotha.

Sastav
------

### Sadašnja postava

* Byron Roberts – vokal
* Jonny Maudling – klavijature
* Chris Maudling – gitara
* Dan Mullins – bubnjevi
* Mark Greenwell – bas

### Bivši članovi

* Jason Porter – bas
* Vincent Crabtree – klavijature
* Leon Forrest – klavijature
* Alistair MacLatchy – bas
* Dave Mackintosh – bubnjevi (trenutno DragonForce)

Diskografija
------------

* Demo - (1993.)
* *A Black Moon Broods Over Lemuria* - (1995.)
* *Starfire Burning Upon the Ice-Veiled Throne of Ultima Thule* - (1996.)
* *Battle Magic* - (1998.)
* *The Power Cosmic* - (1999.)
* *Atlantis Ascendant* - (2001.)
* *The Chthonic Chronicles* - (2006.)

Vanjske veze
------------

* Bal-Sagoth, službene stranice Arhivirano 2011-09-28 na Wayback Machine-u